Padtoets: Dié Fiesta is eenvoud op sy besteDie nuwe Ford Fiesta ST (Foto: Ford) Die vinnige luikrug het in 1976 roem bereik met die bekendstelling van Volkswagen se eerste GTi. Effe anders van hoe hy in Suid-Afrika gelyk het, was die egte GTi ŉ voorwielaangedrewe 1.6-viersilinderenjin met Bosch-brandstofinspuiting en 80 kW. Vandag klink 80 kW soos kinderspeletjies, maar in 1976 toe die Golfie slegs 810 kg geweeg het, was die krag oorgenoeg … en dit sou die formule vorm wat gebruik is om vele suksesvolle warm luikrugmotors in die toekoms te maak. In die negentigerjare het veiligheid en besoedeling oorgeneem as die grootste prioriteite. Ons warm luikrûe het maar louwarm geword, en al groter sodat hulle veilig kon wees. Om besoedeling te bekamp het slim tegnologieë ŉ groot filter op lekker enjins se karakter en sjarme geplaas. Nietemin, laat in die twintigerjare het een vervaardiger die lig gesien. Ja, daar is ŉ mark vir tegnologiese wonderwerke soos dubbelkoppelaar-ratkaste en stop-start-tegnologie, maar hier is ŉ goeie onderstel met ŉ bomklapper van ŉ enjin en ŉ gewone 6-spoed-handrat asemrowend. Die nuwe Ford Fiesta ST (Foto: Ford) In ŉ tyd van sedanmotors met oor die 400 kW het ons vergeet hoe lekker dit kan wees om vir die verrigting te werk. Om te leer hoe om ŉ kar se “knoppies” net reg te druk sodat hy sing. Dié Fiesta ST200, ŉ beperkte weergawe, is ŉ juweel. Die ST keer terug na ŉ meer eenvoudige benadering. Twee deure, voorwielaandrywing, goeie ratkas en net genoeg krag. Die onderstel en vering is briljant gekalibreer sodat mens mettertyd leer hoe om al meer op die onderstel te leun en te vertrou dat die padhouvermoë daar is. Ford se 1.6-viersilinderturbopetrolenjin word in die Fiesta gebruik. Direktebrandstofinspuiting maak dit moontlik dat die redelike klein enjin ŉ indrukwekkende 320 Nm kan bied. Dertig jaar terug sou mens aan ŉ V8 se deur moes klop om daai wringkragsyfers te kry. Die Fiestatjie snol van stilstand tot 100 km/h in 6.7 sekondes en hy sal aanhou tot 230 km/h. Die binneruim voel nie so skoon soos van die nuwe voertuie wat beskikbaar is nie, maar die voertuig bly getrou aan Ford se ontwerpstyl. Die Recaro-sportsitplekke gryp mens lekker om die heupe en verseker dat jy nie rondval in die voertuig as jy die enjin se karakter probeer ontdek nie. Die vering is heel styf, so as ŉ Gauteng-pad ná die reënseisoen vol gate is, moet jy maar versigtig wees. Die nuwe Ford Fiesta ST (Foto: Ford) Die harde vering bied egter puik padhouvermoë, en die Fiesta het ŉ baie slim voorste ewenaar wat die wringkrag op so ŉ manier versprei dat die enjinkrag mens om draaie trek, in plaas van wyd stoot. Baie slim, en dit werk voorwaar goed. As mens dink die vashouvermoë is verby, dan kan die Fiesta nog lank aanhang. Dié Fiesta het egter nog ŉ truuk in sy mou. Prysgewys kom nie een van sy mededingers naby nie, én dit is die enigste handrat, behalwe die baie duurder MINI Cooper S. Die Fiesta was ŉ fees, en dit is baie maklik om hom op te som. As jy daarvan hou om redelik veilig te ry asof jou broek aan die brand is, sonder ŉ skrikwekkende brandstofrekening, met plek vir vier en boonop ŉ kattebak, is daar min rygoed wat jou só sal vermaak nie. Die reeks lyk só: Die reeks word gedek deur ŉ 4 jaar/120 000 km-waarborg en 4 jaar/60 000 km-diensplan. Die kompetisie lyk só: 3 jaar/30 000 km-diensplan 5 jaar/100 000 km- omvattende instandhoudingsplan Tussen die mededingers is net die MINI ŉ handrat. Die Renault het ŉ dubbelkoppelaar-ratkas. Tussen dié mededingers is die Ford se krag en karakter ongeëwenaar, en sy prys onweerlegbaar.